2024. augusztus 10-én benyújtott kereset – Európai Bizottság kontra Belga Királyság
(C-543/24. sz. ügy)
Az eljárás nyelve: francia
Felek
Felperes: Európai Bizottság (képviselők: G. Gattinara és G. Wils meghatalmazottak)
Alperes: Belga Királyság
Kereseti kérelmek
A Bizottság azt kéri, hogy a Bíróság:
1)    állapítsa meg, hogy a Belga Királyság
a)    mivel nem gondoskodott arról, hogy
a szövetségi kormány 2021-ben,
a Vallon régió 2020-ban és 2022. év első félévétől folyamatosan,
a Brüsszel fővárosi régió 2022. év első félévében és a Brüsszel fővárosi régió önkormányzatai 2023. év első félévétől
ténylegesen betartsák a kereskedelmi ügyletekhez kapcsolódó késedelmes fizetések elleni fellépésről szóló, 2011. február 16-i 2011/7/EU európai parlamenti és tanácsi irányelv (HL 2011. L. 48., 1. o.; helyesbítések: HL 2012. L. 233., 3. o.; HL 2015. L. 218., 82. o.) 4. cikke (3) bekezdésének a) pontjában meghatározott fizetési határidőket, és
b)    mivel nem gondoskodott arról, hogy
a szövetségi kormány és a Brüsszel fővárosi régió 2022. év első félévében,
a szövetségi kormány és a Flamand régió 2023. év első félévében, és
a szövetségi kormány, a Flamand régió, a Brüsszel fővárosi régió és a flamand önkormányzatok 2023. év második félévében
biztosítsák az átalányösszeg automatikus megfizetését késedelmes fizetés esetén a behajtási költség megtérítéseként az irányelv 6. cikke (1) bekezdésének értelmében, nem teljesítette az e rendelkezésekből eredő kötelezettségeit;
2)    a Belga Királyságot kötelezze a költségek viselésére.
Jogalapok és fontosabb érvek
A Bizottság első jogalapja annak megállapítására irányul, hogy a Belga Királyság azáltal, hogy – a kereseti kérelmekben és annak szövegében megjelölt körülmények között – nem gondoskodott arról, hogy a szövetségi kormány, a flamand régió, a vallon régió, a Brüsszel fővárosi régió, a Brüsszel fővárosi régió önkormányzatai és a flamand önkormányzatok ténylegesen betartsák a 2011/7/EU irányelv 4. cikke (3)  bekezdésének a) pontjában meghatározott fizetési határidőket, megsértette e rendelkezést. A Bizottság az általa előterjesztett adatokkal azt kívánja ugyanis bizonyítani, hogy a belga hatóságokra vonatkozó, a kereskedelmi ügyletekhez kapcsolódó, a hivatkozott rendelkezés által lehetővé tett fent jelzett fizetési határidőket túllépték.
A Bizottság második kereseti jogalapja annak megállapítására irányul, hogy a Belga Királyság azáltal, hogy nem gondoskodott arról, hogy az említett kormány, régiók és önkormányzatok biztosítsák a 2011/7 irányelv 6. cikke (1) bekezdésének értelmében a behajtási költségek átalánykártérítésének automatikus megtérítését, nem teljesítette az e rendelkezésből eredő kötelezettségeit sem. E tekintetben az ügyiratok azt kívánják megerősíteni, hogy megállapított késedelmes fizetés esetén az említett hatóságok gyakorlatában az említett átalány megfizetésére nem kerül sor.
____________